b'\n_START_ARTICLE_\nLa leggenda di Enea\n_START_SECTION_\nJuoni\n_START_PARAGRAPH_\nVergiliuksen Aeneis-teokseen perustuva elokuva on edellisen\xc3\xa4 vuonna valmistuneen Troijan urhojen jatko-osa. Aineiaan johtamat Troijan pakolaiset saapuvat Tiberjoen suuhun, jonne Latiumin kuningas sallii heid\xc3\xa4n asettuvan. Rutulien p\xc3\xa4\xc3\xa4llikk\xc3\xb6 Turnus kilpailee Aineiaan kanssa Latiumin prinsessasta Laviniasta, mik\xc3\xa4 johtaa lopulta sotaan ja miesten v\xc3\xa4liseen kaksinkamppailuun.\n_START_SECTION_\nTuotanto ja vastaanotto\n_START_PARAGRAPH_\nLa leggenda di Enea on kuvattu Euroscope-laajakangastekniikalla Eastmancolor-v\xc3\xa4reiss\xc3\xa4 Incir De Paolisin studiolla Roomassa sek\xc3\xa4 ulkokuvien osalta Jugoslaviassa. Elokuvan ohjaajaksi on merkitty taiteilijanimell\xc3\xa4 Giorgio Rivalta esiintynyt Giorgio Venturini, mutta todellisuudessa sen on ohjannut yhdysvaltalainen Albert Band. Troian sodan takaumat on lainattu edellisest\xc3\xa4 elokuvasta._NEWLINE_Aineiaan v\xc3\xa4ritt\xc3\xb6m\xc3\xa4n henkil\xc3\xb6hahmon ymp\xc3\xa4rille kyh\xc3\xa4tty elokuva on halvalla tehty tyls\xc3\xa4hk\xc3\xb6 pukudraama, joka noudattaa melko uskollisesti Vergiliuksen teksti\xc3\xa4. Sen kohokohta on Aineiaan ja Turnuksen kaksintaistelu, jossa huomion varastavat miesten mielikuvitukselliset p\xc3\xa4\xc3\xa4hineet. Elokuvauraansa lopetellut Steve Reeves pit\xc3\xa4\xc3\xa4 t\xc3\xa4ll\xc3\xa4 kertaa vaatteensa yll\xc3\xa4\xc3\xa4n ja italowesternt\xc3\xa4hti Gianni Garko esiintyy yhdess\xc3\xa4 varhaisista rooleistaan. Naisp\xc3\xa4\xc3\xa4osassa n\xc3\xa4hd\xc3\xa4\xc3\xa4n ranskalaisen uuden aallon elokuvista tunnettu nuori Carla Marlier. L\xc3\xa4sn\xc3\xa4 ovat my\xc3\xb6s eurokulttit\xc3\xa4hti Giacomo Rossi Stuart sek\xc3\xa4 Sergio Leonen vakituinen sijaisn\xc3\xa4yttelij\xc3\xa4 Benoti Stefanelli._NEWLINE_Steve Reeves on maininnut heikosti ohjatun ja tuotetun La leggenda di Eneaan huonoimmaksi italialaisista elokuvistaan. T\xc3\xa4st\xc3\xa4 huolimatta se tuotti varsin kohtuulliset 480 miljoonan liiran p\xc3\xa4\xc3\xa4sylipputulot (toisen tiedon mukaan 331 miljoonaa) ja oli Italiassa kauden 31. katsotuin elokuva. Ranskassa sen n\xc3\xa4ki 865\xc2\xa0000 ja Espanjassa 750\xc2\xa0000 katsojaa.\n_START_SECTION_\nDVD-julkaisut\n_START_PARAGRAPH_\nElokuva on saatavilla useina laadultaan v\xc3\xa4ltt\xc3\xa4vin\xc3\xa4 DVD-julkaisuina. Yhdysvaltalaiset public domain -julkaisut ovat eritt\xc3\xa4in heikkotasoisia.'